Document ID: 32010D0584

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 27ης Σεπτεμβρίου 2010
που επιτρέπει στη Δημοκρατία της Λετονίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(2010/584/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης, και ιδίως το άρθρο 291 παράγραφος 2,
την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (1), και ιδίως το άρθρο 395 παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Με επιστολή που πρωτοκολλήθηκε στη Γενική Γραμματεία της Επιτροπής στις 17 Φεβρουαρίου 2010, η Λετονία ζήτησε την άδεια να εφαρμόσει μέτρο παρέκκλισης από το άρθρο 287 παράγραφος 10 της οδηγίας 2006/112/ΕΚ προκειμένου να απαλλάσσει από τον ΦΠΑ τους υποκείμενους στον φόρο ο ετήσιος κύκλος εργασιών των οποίων δεν υπερβαίνει τα 50 000 ευρώ. Η παρέκκλιση αυτή θα απαλλάξει τους εν λόγω υποκείμενους στον φόρο από ορισμένες ή από όλες τις υποχρεώσεις όσον αφορά τον ΦΠΑ οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ («οδηγία ΦΠΑ»).
(2)
Σύμφωνα με το άρθρο 395 παράγραφος 2 δεύτερο εδάφιο της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 4ης Μαΐου 2010, σχετικά με το αίτημα που υπέβαλε η Λετονία. Με επιστολή της 7ης Μαΐου 2010, η Επιτροπή κοινοποίησε στη Λετονία ότι διέθετε όλες τις απαραίτητες πληροφορίες για την εξέταση του αιτήματος.
(3)
Τα κράτη μέλη διαθέτουν ήδη ένα ειδικό καθεστώς για τις μικρές επιχειρήσεις δυνάμει του τίτλου XII της οδηγίας ΦΠΑ. Το μέτρο αυτό παρεκκλίνει από τον τίτλο XII της οδηγίας ΦΠΑ μόνο ως προς το ότι το όριο ετήσιου κύκλου εργασιών του υποκείμενου στον φόρο για το καθεστώς είναι υψηλότερο από αυτό που επιτρέπεται επί του παρόντος για τη Λετονία δυνάμει του άρθρου 287 παράγραφος 10 της οδηγίας ΦΠΑ, το οποίο είναι 17 200 ευρώ.
(4)
Ένα υψηλότερο όριο μπορεί να μειώσει σημαντικά τις υποχρεώσεις όσον αφορά τον ΦΠΑ των μικρότερων επιχειρήσεων, ενώ παρόμοιο όριο προαιρετικό για τους υποκείμενους στον φόρο επιτρέπει στις επιχειρήσεις να επιλέξουν το κανονικό καθεστώς ΦΠΑ.
(5)
Η Επιτροπή έχει συμπεριλάβει στην πρόταση οδηγίας για την απλούστευση των υποχρεώσεων που απορρέουν από τον φόρο προστιθεμένης αξίας, της 29ης Οκτωβρίου 2004 (2), διατάξεις που στοχεύουν να παράσχουν τη δυνατότητα στα κράτη μέλη να καθορίζουν το ανώτατο όριο του ετήσιου κύκλου εργασιών για το καθεστώς απαλλαγής από τον ΦΠΑ μέχρι ποσό 100 000 ευρώ ή το αντίστοιχο ποσό σε εθνικό νόμισμα, με τη δυνατότητα να ενημερώνεται ετησίως αυτό το ποσό. Το αίτημα που υπέβαλε η Λετονία είναι σύμφωνο με την παρούσα πρόταση.
(6)
Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον φόρο προστιθέμενης αξίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση του άρθρου 287 παράγραφος 10 της οδηγίας 2006/112/ΕΚ, η Δημοκρατία της Λετονίας μπορεί να παράσχει απαλλαγή από τον ΦΠΑ στους υποκείμενους στον φόρο ο ετήσιος κύκλος εργασιών των οποίων δεν υπερβαίνει το αντίστοιχο ποσό των 50 000 ευρώ σε εθνικό νόμισμα, με βάση τον συντελεστή μετατροπής κατά την ημερομηνία της προσχώρησής της στην Ευρωπαϊκή Ένωση.
Άρθρο 2
Η παρούσα απόφαση παράγει αποτελέσματα από την ημέρα της κοινοποίησής της.
Λήγει είτε την ημερομηνία έναρξης ισχύος οδηγίας για την τροποποίηση των ποσών του ετήσιου κύκλου εργασιών κάτω από τα οποία οι υποκείμενοι στον φόρο μπορούν να τυγχάνουν απαλλαγής ΦΠΑ είτε στις 31 Δεκεμβρίου 2013, ανάλογα με το ποια από τις δύο ημερομηνίες προηγείται.
Άρθρο 3
Η παρούσα απόφαση απευθύνεται στη Δημοκρατία της Λετονίας.
Βρυξέλλες, 27 Σεπτεμβρίου 2010.

Labels: 2
15
4
18